CELEX: 32019R1867
Language: bg
Date: 2019-08-28 00:00:00
Title: Делегиран регламент (ЕС) 2019/1867 на Комисията от 28 август 2019 година за допълнение на Регламент (ЕС) № 1303/2013 на Европейския парламент и на Съвета по отношение на определянето на финансиране с единна ставка

8.11.2019   
               
               
                  BG
               
               
                  Официален вестник на Европейския съюз
               
               
                  L 289/6
               
            
         ДЕЛЕГИРАН РЕГЛАМЕНТ (ЕС) 2019/1867 НА КОМИСИЯТА
         от 28 август 2019 година
         за допълнение на Регламент (ЕС) № 1303/2013 на Европейския парламент и на Съвета по отношение на определянето на финансиране с единна ставка
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (1), и по-специално член 67, параграф 5а от него,
         като има предвид, че:
         
                     (1)
                  
                  
                     За да се опрости използването на финансирането по Европейския фонд за регионално развитие (ЕФРР), Европейския социален фонд (ЕСФ), Кохезионния фонд, Европейския земеделски фонд за развитие на селските райони (ЕЗФРСР) и Европейския фонд за морско дело и рибарство (ЕФМДР) и за да се ограничат както административната тежест, така и рискът от грешки, е целесъобразно да се определи единна ставка за разходите, възстановявани на един или повече бенефициери по операциите за техническа помощ, без да е необходимо да се обосновава използването на ставката. Тук се включват и случаи, в които управляващият орган или разплащателната агенция, или друг орган извършват операции за техническа помощ.
                  
               
                     (2)
                  
                  
                     Равнището на единната ставка се основава на таваните и на действителното разпределение на средствата за техническа помощ по програмите, както и на данните за усвояването им през предходни програмни периоди. Използването на метода за възстановяване на разходи чрез единна ставка не влияе върху средствата, разпределяни за техническа помощ по програми, които вече са приети. Този метод може да се използва и при програми, подпомагани от повече от един фонд, дори ако приоритетът за техническа помощ получава подкрепа от фонд, различен от фонда, предоставящ подкрепа за приоритети, различни от техническа помощ, в рамките на същата програма.
                  
               
                     (3)
                  
                  
                     Освен това, за да се улесни финансовото управление при съществуващите условия по програмите, по отношение на ЕФРР, ЕСФ и Кохезионния фонд, както и на ЕФМДР следва да се уточни, че базата за прилагане на ставката са допустимите разходи по приоритетни оси, различни от приоритетната ос за техническа помощ по програмата, по която се използва методът на възстановяване на разходи чрез единна ставка. Поради това тази единна ставка не следва да се използва, когато програмата обхваща изключително техническа помощ. Освен това по отношение на посочените фондове няма изискване програмата да се изменя, когато се използва този метод за възстановяване на разходи чрез единна ставка.
                  
               
                     (4)
                  
                  
                     Следва да се уточни, че базата за прилагането на единната ставка са допустимите разходи, за които управляващият орган или съответният контролен орган е приключил проверките на управлението, или, по отношение на ЕЗФРСР — съответните административни проверки.
                  
               
                     (5)
                  
                  
                     За да се избегне рискът от двойно финансиране в случаите, в които държавите членки използват този вариант, финансирането с единна ставка следва да се прилага само за разходи, които са били подложени на проверка на управлението след влизането в сила на настоящия регламент и след това до края на периода на допустимост. Поради същата причина, по отношение на ЕЗФРСР финансирането с единна ставка следва да се прилага само за разходи, които са били подложени на административни проверки, считано от началото на селскостопанската финансова година, както е предвидено в член 39 от Регламент (ЕС) № 1306/2013 на Европейския парламент и на Съвета (2), започваща на 16 октомври 2019 г., или от всяка следваща селскостопанска финансова година и след това до края на периода на допустимост. За да се гарантира доброто финансово управление, държавите членки следва да гарантират, че сумите, възстановявани чрез финансиране с единна ставка, се изчисляват на базата на разходите по проекти, различни от проекти за техническа помощ, което е в съответствие с принципите за законосъобразност и редовност.
                  
               
                     (6)
                  
                  
                     Механизмът за финансиране с единна ставка може да се използва само през счетоводните години, които към датата на влизане в сила на настоящия регламент все още не са приключени. За да може проверките в контекста на членове 9 и 47 от Регламент (ЕС) № 1306/2013 да се извършат въз основа на изчислението на финансирането с единна ставка, за ЕЗФРСР механизмът за финансиране с единна ставка може да се използва единствено за разходи, считано от началото на селскостопанската финансова година, започваща на 16 октомври 2019 г., или от всяка следваща селскостопанска финансова година.
                  
               
                     (7)
                  
                  
                     За да може предвидените в настоящия регламент мерки да се приложат бързо и възможно най-рано през текущата счетоводна година, а по отношение на ЕЗФРСР — през селскостопанската финансова година, започваща на 16 октомври 2019 г., настоящият регламент следва да влезе в сила в деня след деня на публикуването му в Официален вестник на Европейския съюз.
                     
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предмет
            
               1.   С настоящия регламент се определя финансиране с единна ставка, която да се използва от управляващия орган, когато възстановява на един или повече бенефициери в рамките на дадена програма разходи по операции, финансирани по приоритетната ос относно техническата помощ по инициатива на държавите членки.
            
            
               2.   По отношение на ЕЗФРСР с настоящия регламент се определя финансиране с единна ставка, която да се използва от разплащателната агенция или друг орган, посочен в член 7, параграф 1 от Регламент (ЕС) № 1306/2013, когато възстановява на един или повече бенефициери в рамките на дадена програма разходите по операции за техническа помощ по инициатива на държавите членки. В случай че дадена разплащателна агенция или друг орган пряко извършва операции по техническа помощ, възстановяването на разходите за тези операции също може да се определи въз основа на това финансиране с единна ставка.
            
         
         
            Член 2
            Финансиране с единна ставка
            
               1.   Общата сума, която следва да се възстанови за операции, финансирани по приоритетната ос за техническа помощ в рамките на дадена програма, може да се изчисли като единна ставка от размера на разходите за операциите по приоритетните оси на програмата, различни от приоритетната ос за техническа помощ. По отношение на ЕЗФРСР техническата помощ може да се изчисли като единна ставка от размера на разходите по операциите в рамките на мерките за развитие на селските райони, посочени в дял III, глава I от Регламент (ЕС) № 1305/2013 на Европейския парламент и на Съвета (3).
            
            
               2.   Размерът на тази единна ставка се определя на 4 % за програмите, подпомагани от ЕФРР, ЕСФ, Кохезионния фонд или ЕЗФРСР, и на 6 % за програмите, подпомагани от ЕФМДР. Размерът на единната ставка за програмите, подпомагани от ЕФРР по цел „Европейско териториално сътрудничество“, се определя на 6 %. Изчислената сума може да бъде възстановена на един бенефициер или да бъде разделена за възстановяване на повече бенефициери.
            
            
               3.   Само разходите, които са били подложени на проверки на управлението в съответствие с член 125, параграф 4, буква а) от Регламент (ЕС) № 1303/2013 след влизането в сила на настоящия регламент, могат да се включват в базата за изчисляване на единната ставка, считано от счетоводната година, започваща на 1 юли 2019 г., или от всяка следваща счетоводна година. По отношение на ЕЗФРСР само разходите, които са били подложени на административни проверки в съответствие с член 59 от Регламент (ЕС) № 1306/2013, считано от селскостопанската финансова година, започваща на 16 октомври 2019 г., или от всяка следваща селскостопанска финансова година, могат да се включват в базата за изчисляване на единната ставка.
            
            
               4.   Когато се използва финансиране с единна ставка, то се прилага само до края на периода на допустимост за възстановяване на разходите за техническа помощ, а по отношение на ЕЗФРСР — през цялата съответна селскостопанска финансова година.
            
         
         
            Член 3
            Влизане в сила
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 28 август 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 347, 20.12.2013 г., стр. 320.
         
            (2)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).
         
            (3)  Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L 347, 20.12.2013 г., стр. 487).